Predkladacia správa

	V tomto roku sa v  Colombe, na Srí Lanke, uskutoční 13. stretnutie strán Montrealského protokolu o látkach, ktoré porušujú ozónovú vrstvu. Prijatie tohto vykonávacieho protokolu k Viedenskému dohovoru o ochrane ozónovej vrstvy vytvorilo predpoklady, aby sa jeden z najvážnejších globálnych problémov zapríčinených ľudskou činnosťou mohol úspešne riešiť. Stretnutie strán Montrealského protokolu, ktoré je jeho najvyšším orgánom, sa uskutočňuje pravidelne každý rok. Nadchádzajúce 13. stretnutie strán Montrealského protokolu sa uskutoční v dňoch 16. - 19. 10. 2001.
	Navrhnutý program zasadania je rozdelený do dvoch segmentov: prípravného a na vysokej úrovni (tzv. ministerský segment). Prípravný segment zahŕňa 6 bodov a ministerský 12 bodov, tak ako je to v prílohe materiálu.
	Vzhľadom na obmedzený čas rokovania budú pri prejavoch vedúcich delegácií uprednostnení ministri, ostatní môžu dať svojej prejavy v písomnej forme.
	Prípravný segment prerokuje jednotlivé body programu a navrhne rozhodnutia, ktoré budú prijaté na ministerskom segmente. Pozornosť stretnutia strán sa sústredí najmä na tieto záležitosti: 
-	schválenie zadania na úpravu Multilaterálneho fondu pre implementáciu Montrealského protokolu na roky 2003 – 2005, kde strany protokolu pracujúce podľa článku 5 Protokolu (rozvojové krajiny) budú chcieť dosiahnuť zvýšenie finančných zdrojov na implementáciu protokolu v ich podmienkach,
-	zhodnotí sa používanie mechanizmu pevného výmenného kurzu pri platbách do Multilaterálneho fondu a prípadne sa schváli jeho úprava, 
-	bude sa diskutovať o harmonograme vylúčenia neplnohalogénovaných fluórchlórovaných uhľovodíkov (ďalej HCFCs) stranami protokolu pracujúcimi podľa článku 5, najmä možnosti zrýchlenia vylúčenia týchto látok,
-	prerokujú a schvália sa návrhy na udelenie výnimiek na nevyhnutné použitie,
-	prediskutuje sa a schváli spôsob prípravy štúdie  o možnostiach zabránenia nelegálnemu obchodu s látkami poškodzujúcimi ozónovú vrstvu,
-	prerokujú a schvália sa  návrhy na členstvo v Implementačnom výbore a Výkonnom výbore Multilaterálneho fondu.
 
	Na základe úsilia Európskeho spoločenstva v otázke rýchlejšieho vylúčenia výroby a spotreby HCFCs aj v stranách protokolu pracujúcich podľa článku 5, výsledkom rokovaní môže byť, ako je obvyklé, návrh zmien a úprav Montrealského protokolu. Zmeny sú následne predmetom ratifikácie strán Montrealského protokolu.

	Podľa procedurálnych pravidiel musí byť delegácia oficiálne notifikovaná a vybavená poverovacími listinami podpísanými buď prezidentom, alebo predsedom vlády, alebo ministrom zahraničných vecí.

Smernica pre postup delegácie SR

Delegácia Slovenskej republiky na 13. stretnutí strán Montrealského protokolu bude postupovať v otázkach, ktoré sa dotýkajú SR nasledovne:
1.	Schválenie zadania na úpravu Multilaterálneho fondu pre implementáciu Montrealského protokolu na roky 2003 – 2005 

Ročný príspevok Slovenskej republiky do Multilaterálneho fondu je na úrovni cca 65 tis. USD (0,04% z rozpočtu), ktoré sú hradené z rozpočtu Ministerstva životného prostredia SR. Vzhľadom na skutočnosť, že Európska únia, USA, Japonsko a ďalšie strany protokolu prispievajú do fondu rozhodujúcou mierou, budú tieto presadzovať také zadanie na úpravu, ktoré bude vyhovujúce aj pre Slovenskú republiku. Príspevok do Multilaterálneho fondu bude Ministerstvo životného prostredia hradiť aj v ďalších rokoch zo svojej kapitoly rozpočtu.
	 
Slovenská republika podporí schválenie zadania, ktoré navrhnú krajiny pracujúce podľa článku 2 (rozvinuté krajiny)

2.	Používanie mechanizmu pevného výmenného kurzu pri platbách do Multilaterálneho fondu 

Mechanizmus pevného výmenného kurzu umožňuje od roku 2000 uhradiť príspevky do Multilaterálneho fondu v národnej mene v tom prípade, ak miera inflácie v danom štáte bola pod 10 %. Vzhľadom na túto skutočnosť môže byť uvedený mechanizmus pre SR výhodný.

Slovenská republika podporí jeho ďalšie používanie.

3.	Harmonogram vylúčenia HCFCs  v stranách protokolu pracujúcich podľa článku 5 protokolu 

Harmonogram vylúčenia HCFCs pre rozvinuté krajiny pracujúce podľa článku 2 bol urýchlený úpravami prijatými v Montreale v roku 1997. Harmonogram pre rozvojové krajiny nebol zmenený. Urýchlenie aj pre ne presadzuje Európska únia. Bude sa hľadať riešenie, ktoré bude vyhovovať rozvojovým krajinám a aj ochrane ozónovej vrstvy.

Delegácia podporí riešenie, ktoré bude výsledkom vyjednávania medzi rozvinutými a rozvojovými štátmi.

4.	Schválenie výnimiek na výrobu a používanie zakázaných látok 

O udelenie výnimky na výrobu a použitie zakázaných látok v rokoch 2002 a 2003 požiadalo sedem strán protokolu ( Austrália, Európske spoločenstvo, Japonsko, Maďarsko, Poľsko, Ruská federácia a USA). Ide o použitie najmä pri výrobe inhalačných prostriedkov pre astmatikov. V súčasnosti ešte neexistuje dostatočný počet alternatívnych prípravkov.

Z uvedeného dôvodu SR podporí schválenie výnimiek. 

5.	 Schválenie vypracovania štúdie o možnostiach zamedzenia nelegálneho obchodu s látkami poškodzujúcimi ozónovú vrstvu 

V čase, keď v rozvinutej časti sveta je zakázaná výroba a spotreba väčšiny látok poškodzujúcich  ozónovú vrstvu, okrem udelených výnimiek, a v ostatnej časti sveta nie,    vytvára táto situácia živnú pôdu pre nelegálny obchod s regulovanými látkami. 

Slovenská republika podporí vypracovanie správy, ktorá navrhne účinné opatrenia na zamedzenie nelegálneho obchodu.

6.	Členstvo v Implementačnom výbore a Výkonnom výbore Multilaterálneho fondu

Implementačný výbor na základe pravidelných správ zmluvných strán posudzuje súlad strán s povinnosťami vyplývajúcimi z protokolu a navrhuje opatrenia, realizácia ktorých by prispela k neporušovaniu protokolu. Tieto opatrenia formou rozhodnutia schvaľuje stretnutie strán protokolu. Výkonný výbor Multilaterálneho fondu preskúmava a schvaľuje projekty uchádzajúce sa o podporu z fondu, navrhuje oblasti, kde sa majú poskytnúť príspevky. Navrhnuté oblasti schvaľuje stretnutie strán.
Slovenská republika je v súčasnosti členom Implementačného výboru (do konca roku 2002) a v rokoch 1999 a 2000 bola  členom Výkonného výboru Multilaterálneho fondu, takže nemôže, resp. nemá záujem o kandidovanie do uvedených orgánov protokolu.

Delegácia podporí v prípade záujmu do týchto výborov kandidátov z V4 alebo asociovaných krajín.

7.	V ostatných prípadoch o hlasovaní rozhodne vedúci delegácie a podľa možnosti podporí stanoviská Európskej únie.